《五马行》
明代·何景明

使君五马来月氐，方瞳夹镜光离离。长身峻耳高七尺，锦云窣地王花赤。

杏鞯蹙镫只盘龙，文羁翠刻金玲珑。青丝游缰绾不住，铁色蹄翻锦苔地。

天闲沙苑贮几时，一朝分赐使君骑。使君行春常露冕，组鞚张油下山县。

朱文露网动轻车，四野人家望通幰。去年来时楚江秋，长鞭驰过黄鹤楼。

楚城骏马千万匹，解鞍坐视不敢俦。今年朝天入五凤，红缨宝玦连钱重。

晓随鸾声撼玉珂，九陌风微尘不动。天子命下巡吾州，辉光重整金络头。

吁嗟吾州本狭促，迮径宁当千里足。行行前驾肃且闲，郡人遥望只旌竿。

驰道父老应开颜，区区狐豕谁敢前。桑条吐叶青郁郁，满路春尘绕车毂。

使君不惜驱驰劳，无令暴吏登民屋。出门一送五马行，我马踟蹰皆不鸣。

相逢同是他乡客，惆怅城边暮春别。山亭草色细雨时，野馆梨花寒食节。

夕阳微微邺城树，寒烟漠漠淮川月。愿言努力策霜蹄，千金重有登台期。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。